## Ivace+i Internacional organitza trobades entre el seu personal tècnic i empreses valencianes per a impulsar la promoció exterior

*** Esta acció forma part del programa Global CV i se celebra en col·laboració amb les Cambres de Comerç de la Comunitat Valenciana**

Ivace+i Internacional celebrarà en juny trobades presencials entre empreses de la Comunitat Valenciana i el seu personal especialitzat en internacionalització en un esdeveniment que se celebrarà del 12 al 18 de juny.

La directora general d’Emprenedoria i Internacionalització, Ester Olivas, ha explicat que esta iniciativa forma part del programa Global CV desenvolupat en col·laboració amb les Cambres de Comerç de la Comunitat Valenciana.

“L’objectiu d’estes trobades B2B és acostar els nostres programes de suport a les empreses que es plantegen la seua eixida a l’exterior o que ja estan exportant, perquè coneguen de primera mà els recursos posats a la seua disposició i en quina mesura podem ajudar-los”, ha explicat.

És una iniciativa nova que perseguix acostar l’acció d’Ivace+i Internacional a les empreses, conéixer de primera mà els seus dubtes i inquietuds i oferir-los servicis concrets per a facilitar la seua estratègia en l’exterior.

“En l’actualitat, el fet de comptar amb informació veraç i fiable és un actiu molt important per a les empreses”, ha comentat Ester Olivas. Per això, “volem facilitar el contacte amb les empreses en un intercanvi d’informació que creiem que serà profitós per a les dos parts”.

En estes trobades, que se celebraran els dies 12, 13, 17 i 18 de juny, participarà el personal tècnic de l’Ivace, així com de les Cambres de Comerç, que tenen una llarga experiència en l’àmbit de la internacionalització i de la promoció exterior.

El dia 12 de juny, esta iniciativa se celebrarà en la seu de la Cambra de Comerç de Castelló. El dia 13 de juny, les trobades tindran lloc en la seu de la Cambra de Comerç d’Alcoi.

El 17 de juny està prevista la celebració en la seu de la Cambra de Comerç de València i el 18 de juny, en la seu de la Cambra de Comerç d’Alacant.

Les empreses que estiguen interessades es poden inscriure en la [pàgina web](https://www.ivace.es/index.php/es/noticias/eventos/56485-encuentros-b2b-global-cv) de l’Ivace.

Fecha: 29/05/2024